  Виталий Пронин Якшур-Бӧдья школа-интернатын дышетскисьёс алигес бадӟым вормонэн вуизы Россиысь инвалид пиналъёслэн тол спартакиадаысьтызы. 23 медальёс но Россилэсь кубоксэ утӥзы. Та сярысь вераз тренерзы Николай Михайлов. Якшур-Бӧдья ёросысь нылпиосИнвалид пиналъёслэн тол ӵошатсконзы ортчиз 8-тӥ-12-тӥ мартэ Киров улосысь спортъя «Перекоп» комплексын. 20-тӥ вожвылъяськонэ 15 улосысь 130 пала пиналъёс пыриськизы. Озьы 18 интернатысь ляб адӟись но сукыр пиналъёс куасэн бызьылӥзы, биатлонын кужымзэс эскеризы. Огъя 60 комплект медаль шудытӥськиз. — Та ӵошатсконэ 8 пиналэз гинэ нуыны луонлык вал, ваньмызлы автобусын инты ӧз тырмы. Соосын 11 зарни, быдэн 6 азвесь но бронза медальёс басьтыны быгатӥмы. Ваньмыз пиналъёс куасэн но бызьылӥзы, биатлонэ но пыриськизы, - шуэ Удмуртиысь физкультура удысысь дано ужась, вылӥ категориен тренер-преподаватель Николай Михайлов. - Таӵе ӵошатсконъёсы арлы быдэ ветлӥськомы, куд-ог пиналъёс вормонъёс но басьтылӥзы, нош командаен кубок дорозь сузьтӥськыны ялан маке ӧз тырмылы. Талэсь азьвыл Якшур-Бӧдьяысь школа-интернатын дышетскисьёслэн куасъёсынызы Ижысь ӵошатсконъёсы гинэ но ветлыны возьыт вал. Тренер ялан сюлмаськиз ке но ӟеч инвентарь утчан ласянь, пайдаез вылымтэ. Серекъяса шуэ, черке мыныса, пе, юрттэт шедьтӥ. Отын со ӟеч адямиосын пумиськем. Ӵуказеяз ик школазылы выль куасъёс кузьмаллям. Нош эшшо кӧня ке дыр ортчыса, «Доступная среда» кун программа чотын школа-интернатэ 12 куз выль куасъёс вуиллям на. — Выль инвентарез адӟыса, пиналъёслэн мылкыдзы эш-шо но лӧптӥз, физкультурая урокъёсы но, куасэн бызьылонъя секциосы но мыло-кыдо ветлыны кутскизы, - шуэ Николай Михайлов. - Интернатмы Якшур-Бӧдьяысь куас базаен артэ интыяськемын, отын куас сюрессы котьку луэ. Тол спортэз гажась нылпиос 10-лэсь уно, нош ӵошатсконэ нуоно луиз тужгес кужмооссэ гинэ. Командаын вал Илья Перевозчиков, Алексей Николаев, Илья Зыкин, Тимофей Трефилов, Виктор Бочкарёв, Данил Леконцев, Константин Долганов но Сергей Костылев, пӧлысьтызы 3-ез чик уг адӟо. Адӟисьтэм пиналъёслы та школа-интернатысь ик 3 спортсмен-лидеръёсты (сукыр пиналъёслы бызьыны юрттӥсьёс) сьӧразы нуллӥзы на. Ӵошатсконъёсы ветлон гуртысь тренер понна трос сюлмаськон вае. Угось аслыз ик машина утчано луэ. Нош туэысен выль куронъёс юнматэмын: автобусын мынӥсь спортсменъёсын ӵош, пе, куасъёсты нуллыны уг яра. Озьы Якшур-Бӧдьяысь команда Киров улосэ 2 машинаен ветлӥз. Одӥгез ӵошатскон ортчиз гинэ, пиналъёс мукет стартъёслы дасясько ни. Та вакытэ соос мугорзэс кыдато но тазалыксэс эскеро Г. Кулакова нимо спорткомплексын. Угось гужем сярысь малпасько ни. Кылем арын сентябрь толэзе та интернатысь пиналъёслэн командазы пыриськиз вал Чебоксары городын ортчем капчи атлетикая ӵошатсконэ. Отысь трос медальёсын бертӥзы, нош июль толэзе Марий Эл Республикае мыныны дасясько. Отын ортчоз Россиысь инвалид пиналъёслэн гужем спартакиадазы. Кызьы вераз тренер, таиз Паралимпиада выллем - 4 арлы одӥг пол радъяськылэ. Отчы пыриськыны быгато 14-18 аресъем нылпиос. — Нуналлы быдэ мугормес ӧй кыдатысалмы ке, вормонъёс ӧй басьтысалмы. Инвалид пиналъёсын 30 ар ӵоже ужатозям, пӧртэм вакытэз чидано луиз, инвентарь дорысьтым но нуллэме вань. Но ӵошатсконысь медальёсын бертыса, интернатысь пиналъёслэн спорт шоры учконзы воштӥське. Мылкыдзы вань дыръя соосты дыраз бурдъяны быгатоно, - шуэ Николай Михайлов. Валентина Емельянова Фото: vos.org.ru  